Document ID: 32007D0371

KOMMISSIONENS BESLUTNING
af 29. maj 2007
om ændring af beslutning 84/247/EØF og 84/419/EØF for så vidt angår stambøger for kvægracer
(meddelt under nummer K(2007) 2199)
(EØS-relevant tekst)
(2007/371/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 77/504/EØF af 25. juli 1977 om racerent avlskvæg (1), særlig artikel 6, stk. 1, andet, tredje led og fjerde led, og
ud fra følgende betragtninger:
(1)
Avlsforeninger eller -organisationer, der fører eller opretter stambøger for racerent avlskvæg, kan kun anerkendes officielt, hvis de opfylder kravene i Kommissionens beslutning 84/247/EØF (2).
(2)
Kvæg kan kun indføres i en stambog, hvis det opfylder kravene i Kommissionens beslutning 84/419/EØF (3).
(3)
I beslutning 84/419/EØF er der ikke fastsat specifikke bestemmelser om oprettelse af stambøger for nye racer, og det er i henhold til beslutningen kun tilladt at indføre racerene dyr af samme race i hovedafsnittet i en bestemt races stambog.
(4)
Kriterierne for at indføre kvæg i stambøger bør imidlertid tage højde for en situation med nye racer. Hvis der udvikles en ny race, kan det betyde, at der indføres dyr af andre racer i en stambogs hovedafsnit.
(5)
Det er derfor nødvendigt i den periode, hvor der oprettes en ny stambog, at der fastsættes en fravigelse fra den bestemmelse, der foreskriver, at kun racerene dyr af samme race kan indføres i hovedafsnittet i en bestemt races stambog. En sådan oprettelsesperiode bør defineres nærmere i den pågældende avlsforenings eller -organisations avlsprogram. For at undgå forveksling med en eksisterende races navn, bør der vælges et særskilt navn til den nye race.
(6)
Med henblik på gradvis forbedring af eksisterende racer er det i henhold til beslutning 84/419/EØF kun tilladt at indføre hundyr af andre racer og ikke-racerene hundyr i et supplerende afsnit i stambogen. Deres gener kan kun via efterkommere af hunkøn overgå til hovedafsnittet.
(7)
For at give godkendte avlsorganisationer mulighed for større fleksibilitet bør det også tillades at indføre handyr i det supplerende afsnit. For at undgå ukontrollerede genetiske forandringer hos racer bør deres gener kun via efterkommere af hunkøn overgå til hovedafsnittet.
(8)
For at sikre gensidig anerkendelse af stambøger for en og samme race og for at informere købere af avlsdyr og avlsmateriale bør racens navn og, hvis det drejer sig om en ny race, oprettelsesperioden tydeligt fremgå af officielt anerkendte avlsforeningers eller -organisationers interne tekniske forskrifter.
(9)
Det er endvidere nødvendigt, at kriterierne for anerkendelse af avlsforeninger og -organisationer og indføring af kvæg i stambøger omfatter relevante henvisninger til Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97 (4).
(10)
Foranstaltningerne i denne beslutning er i overensstemmelse med udtalelse fra Den Stående Zootekniske Komité -
VEDTAGET FØLGENDE BESLUTNING:
Artikel 1
Bilaget til beslutning 84/247/EØF ændres som angivet i bilaget til nærværende beslutning.
Artikel 2
I beslutning 84/419/EØF foretages følgende ændringer:
1)
Artikel 1 affattes således:
»Artikel 1
1. For at blive indført i hovedafsnittet i sin races stambog skal kvæg
a)
stamme fra forældre og bedsteforældre, der alle er indført hovedafsnittet i en stambog for samme race
b)
være identificeret og registreret i overensstemmelse med Europa-Parlamentets og Rådets forordning (EF) nr. 1760/2000 (5) og gennemførelsesbestemmelserne hertil
c)
have en afstamning, der fastlægges ifølge stambogens tekniske forskrifter.
2. Uanset stk. 1, litra a), kan racerene dyr eller efterkommere af racerene dyr af forskellige racer indføres direkte i hovedafsnittet i en ny stambog i oprettelsesperioden for en stambog for en ny race.
Oprettelsesperioden for den nye race fastlægges i overensstemmelse med beslutning 84/247/EØF i avlsforeningens eller -organisationens avlsprogram under de kompetente myndigheders tilsyn og med disses godkendelse. Det navn, der gives den nye race, må ikke kunne forveksles med en eksisterende races navn.
3. Når et dyr indføres i hovedafsnittet i en ny stambog og dyret eller en af dets forældre i forvejen er registreret i en anden eksisterende stambog, bør der anføres en henvisning til navnet på den pågældende eksisterende stambog, som dyret eller forældredyret første gang blev indført i efter fødslen, samt det oprindelige stambogsnummer.
2)
I artikel 3, stk. 1 og 2, ændres »hundyr«/»hundyret« til »dyr«/»dyret«.
Artikel 3
Denne beslutning finder anvendelse fra syvendedagen efter offentliggørelsen i Den Europæiske Unions Tidende.
Artikel 4
Denne beslutning er rettet til medlemsstaterne.
Udfærdiget i Bruxelles, den 29. maj 2007.

Labels: 7
12
6